
Kanadiske Dani Collins visste allerede på high school at hun ville skrive romantiske bøker. Tjuefem år senere, etter å ha giftet seg med ungdomskjæresten, fått to barn, jobbet på kontor og sendt inn utallige manus, fikk hun endelig klaff. Hennes første romantiske roman fikk hun Reviewersʼ Choice Award for beste første bok i en serie. Hun har nå sitt eget kontor hvor hun skriver bøkene sine.


Bøkene mine er bestandig tilegnet mannen min og barna, søstrene og foreldrene mine. De har alltid vært en enorm støtte, både følelsesmessig og praktisk ved at de lager mat og vasker så jeg har kunnet skrive.

 

Men jeg må selvsagt ikke glemme redaktørene mine. Det er ensomt å skrive bøker. Som kontrollfrik lar jeg ikke andre forfattere vurdere arbeidet mitt. Alt er mitt ansvar til manuset er sendt. Fra da av stoler jeg på at redaktøren sørger for at jeg ikke skjemmer meg ut.

 

Kathryn Cheshire er min nyeste støttespiller. Dette er vår første bok sammen, og hun er alt en forfatter kan ønske seg: varm, innsiktsfull og oppmuntrende.

 

Jeg kunne ikke gjort dette uten familien min eller deg, kjære leser, men en dyktig redaktør er krumtappen i hele greia. Takk for kjempejobb, Kathryn. 

Den første delen av livet var Melodie Parnell omgitt av gamle penger og iskald kynisme, men hun var ikke halvparten så naiv som hun så ut. Hun hadde tvert imot prøvd å virke sofistikert ved å slette det krøllete brune håret til et blankt forheng, lagt på eyeliner for å understreke de store blå øynene og hatt knallrød leppestift på de fyldige leppene. Antrekket var klassisk forretningskvinne: smalt skjørt, kardigan og morens perlekjede.

Samtidig lot hun tvilen komme de andre til gode. Hun trodde det beste om folk og så alltid etter det positive ved enhver situasjon.

Den innstillingen var blitt møtt med udelt forakt fra halvbroren og hadde mer enn én gang høstet stikkpiller fra sosiale strebere og lykkejegere som prøvde å åle seg inn på mennene i familien. Godhjertetheten hadde definitivt ført til morens undergang. Men, sa Melodie til seg selv, hun var ikke på langt nær så sårbar eller ømfintlig som henne. Det faktum at hun nylig hadde mistet moren og stadig henfalt til melankoli ved tanken på at livet måtte gå videre uten henne, gjorde henne ikke mer sårbar.

Likevel, av en eller annen grunn feide Roman Killian beina vekk under henne – uten å gjøre noe annet enn å åpne døren til herskapshuset sitt.

«Du må være den uunnværlige Melodie», sa han.

Hun skulle liksom være immun mot mektige menn i skreddersydde antrekk, men hun ble tørr i munnen og mo i knærne. Han hadde ikke dress engang. Han hadde på seg linjakke, svarte bukser og en krageløs skjorte, med tre knapper åpne.

Nå var hun ikke mest opptatt av klærne hans. Hun så mannen.

Han hadde svart hår som ville vært krøllet hvis han lot det vokse seg langt nok, solbrun hud og flott beinbygning. Italiensk? Spansk? Gresk? Han hadde i hvert fall de forfinede trekkene til europeiske aristokrater, men Melodie visste at han var en fremgangsrik amerikaner. Øyenbrynene var rette, øynene grønne med en mørk ring rundt irisen. Han var glattbarbert, urban og absolutt maskulin på alle måter.

Han møtte blikket hennes på en så direkte måte at det tok pusten fra henne.

«Roman Killian», sa han, rakte frem hånden og rykket henne ut av transen. Stemmen var som mørk sjokolade og rødvin, fyldig og kraftig, men tonefallet hadde noe nedlatende ved seg. Han lot til å si at ingen var uunnværlige.

«Jeg heter Melodie», klarte hun å si. Hun betraktet munnen idet han ga henne et fast håndtrykk. Overleppen var mye smalere enn den fyldige underleppen. Han smilte slik menn smiler til kvinner de ikke syns er spesielt attraktive, men er nødt til å være høflige overfor. Kjølig og avvisende.

Melodie ble ikke fornærmet. Hun stålsatte seg alltid mot menns avvisning og ble overrasket når de ikke avviste henne. Det var ikke slik at hun var lite pen. Hun hadde arvet morens catwalkfasong og alveaktige utseende sammen med perlekjedet. Og det var fint for modellyrket, men virket radmagert og overdrevet i virkeligheten. Edderkoppaktig og keitete – det var hun i alle fall blitt fortalt så mange ganger at hun trodde på det.

Så likegyldigheten var ikke overraskende, men det prikket likevel i huden, og hun ble varm som om solen hadde bosatt seg i magen og sendte stråler ut i armer og bein og fikk henne til å gløde.

Hun burde ikke bli så nervøs. Hun brukte fortsatt narresmokk da hun hadde lagt til seg en overdreven hjertelig væremåte, og ble sjelden sjenert uansett hvor høyt på strå de hun møtte var. Presidenter. Kongelige. Slike ting gikk ikke inn på henne.

Likevel tok hun seg i å snappe etter pusten i smug, klar over at hun holdt hånden hans for lenge. Men han strammet grepet da hun prøvde å trekke den til seg.

«Vi har møttes», sa han bestemt. Nesten anklagende. Øynene smalnet da han gransket ansiktet hennes med hodet på skakke.

«Nei», sa hun, men pulsen gjorde et byks da en romantisk del av hodet skapte seg et «sjelevenner-i-et-tidligere-liv»-scenario. Hun var veldig flink med ansikter og navn, selv når vedkommende var på langt nær så minneverdig som han var. Og han var for ung til å huske moren hennes, og så da heller ikke ut som typen som leste motemagasiner. Det var en vag mulighet for at han hadde sett henne i forbindelse med faren, men hun nevnte ham ikke, sa bare: «Det er jeg temmelig sikker på at vi ikke har.»

Hun så at Roman ikke trodde henne.

«Er ikke Ingrid og Huxley sammen med deg?» Han så etter kundene hennes der taxien hadde satt henne av ved siden av fontenen i borggården.

«De kommer snart», sa hun.

Han satte det skarpe blikket i henne igjen, og fikk henne til å skjelve inni seg. Langsomt slapp han henne med blikket og vinket henne inn i huset. «Stig på.»

«Takk», sa hun lavt, satt ut av alt ved ham.

Han var så maskulin, så trygg og likevel reservert. Sikker, tenkte hun, med et snev av ironi. Han hadde bygd opp formuen sin på sikkerhet, hadde begynt med en softwarepakke, men nå tilbød han alle slags globale løsninger. Det var en av de få tingene hun visste om ham. Hun hadde ikke undersøkt så mye, baserte seg bare på det Ingrid fortalte, skremt av tanken på at hun kanskje endte opp med å lese om halvbroren hvis hun sjekket Roman på nett.

Men det at han var Antons konkurrent hadde gjort henne innstilt på å like Roman. Han lot også til å være sjenerøs, og støttet alt fra tiltak for hjemløse til forskning på demens til å utstyre biblioteker med datamaskiner. Og han hadde latt en ansatt låne huset hans i Frankrike for å gifte seg. Det måtte da innebære at han hadde et stort hjerte under fernissen av rå makt?

«Jeg hadde ikke ventet at en sikkerhetsekspert hadde et så gjestfritt hjem», tilsto hun og prøvde å ignorere følelsen av at blikket hans var klistret til de smale skuldrene hennes idet hun betraktet det moderne huset bygd med gammeldags storslagenhet. «Jeg så for meg noe veldig moderne, av glass og stål og med skarpe vinkler.»

Det hang glitrende prismekroner i det høye taket. En dobbel trapp med snirklete smijernsgelendere førte ned til en overdådig rød løper på gule marmorfliser. Flisene fortsatte gjennom hele den svære foajeen til en enorm salong med en terrakottafarget buet sofa som det var plass til minst tjue personer i.

Hadde han ofte selskaper? Det var noe med måten energien hans fylte hele det luftige lokalet på som fikk henne til å tro at han holdt all denne herligheten for seg selv.

«De tingene folk vil passe på, er vanligvis attraktive. Smykker. Kunst», sa han med et skuldertrekk. «Seks tommer stål fungerer til et visst punkt, men overvåking og alarmer er mer estetisk.»

«Blir vi filmet akkurat nå?» spurte hun litt overrasket.

«Kameraene blir bare aktivert når en alarm blir utløst.»

Så var det bare han som studerte henne, da. Nervepirrende uansett.

Til høyre var det en formell spisestue. Kanskje kjekt for serveringspersonalet, siden de fire hundre bryllupsgjestene spiste i telt utenfor. Og ja, eiendommen hadde plenty plass til vielsen, telt, scene og dansegulv. Huset hadde bueganger langs fasaden mot Middelhavet. I borggården var det et firkantet basseng med en kvartsirkel skåret inn til en liten spiseplass. Bak det turkise vannet førte en trapp ned til en lang strime med sand. Til høyre sto det et helikopter på en velstelt plen. Så snart det ble fjernet, var plassen perfekt for vielsen og mottagelsen.

Melodie hadde vokst opp i luksus, men ikke noe så ekstravagant som dette. Roman Killian var svært rik. Det var vanskelig å skjule hvor imponert hun var.

Hun løftet blikket tilbake til bougainvilleaen langs søylegangene, og mindre krukker med roser og geranium og blomster hun ikke kjente. Duften av anis, kirsebær og honning kastet et herlig preg over den fortryllende stemningen.

«Dette er så nydelig», sa hun lavt og prøvde å ikke forestille seg at hun var bruden, elegant i kaskader av hvite blonder ned trappen, i møte med blendende lys og en særdeles kjekk brudgom. Solnedgangen skulle rosemale fremtiden deres. Levende lys skulle brenne lik deres evige kjærlighet.

Hun møtte Romans blikk og så at han betraktet henne som om han hadde lest tankene hennes, så hun rødmet og slo blikket ned.

«Det er veldig sjenerøst av deg å låne bort huset», sa hun.

«Ingrid er en fremragende medarbeider», sa han etter en kort pause, og det fikk henne til å tro at det var en annen grunn til at han tilbød henne huset sitt. «Hvorfor kom dere ikke sammen? Bor dere ikke på samme hotell?»

«De er nyforlovet», sa Melodie tørt. «Jeg har følt meg som femte hjul på vognen siden jeg møtte dem på flyplassen.» Hun måtte minne seg selv på at det bare var fire dager.

«Yrkesrisiko?» gjettet Roman med en rykning om munnen.

Hun smilte, mistenkte at han hadde enda lavere toleranse enn hun hadde for kosing og babyspråk.

«Det kan hende», svarte hun, og tenkte seg om, for dette var hennes andre bryllup og det første internasjonale sosietetsbryllupet. Firmaet hennes var så nytt at prislappen hang på ennå, men det trengte ikke han å vite. Hun hadde arrangert gallaer i søvne, og dette var nøyaktig den typen tilstelning hun skulle gjøre til levebrød.

«Hvor lenge har du bodd her?» Hun var veldig nysgjerrig på ham.

Han endret adferd. Øyeblikket med fellesskap forsvant og hun fikk inntrykk av at han trakk seg ut av kroppen, og etterlot et tomt skall.

«Det var ferdig i fjor. Hva annet kan jeg vise deg? Kjøkkenet?»

«Takk», sa hun og skjulte overraskelsen over hvor brått hun var blitt avfeid.

Han viste henne inn i huset og presenterte henne for kokken. Franskmannen var utilnærmelig, men ikke noe i nærheten av sjefen. Hun klarte å lokke frem noen detaljer om cateringen mens Roman betraktet dem og holdt henne på tå hev.

Roman tippet at det lydløse signalet fra klokken var et tegn på at resten av gjestene hadde kommet.

Ett blikk på den sa ham at det var en anmodning om å se på en mulig sikkerhetsrisiko.

Med tanke på at sikkerhet var faget hans, tok han ikke lett på anmodningen, men en overhengende fare ville bli oppdaget og håndtert på vei inn. Og han hadde en gjest. Denne vevre kvinnen som flakket rundt i huset som en solstråle mellom trærne, fascinerte ham. Han var bombesikker på at det var noe kjent med henne, men han hadde ikke inntrykk av at hun løy da hun sa at de ikke kjente hverandre.

Roman hadde en innebygd radar for løgner, som han uten unntak tok ad notam. Den ene gangen han hadde ignorert magefølelsen og overtalt seg selv til å vise tillit, hadde han mistet alt, til og med nesten livet.

Så selv om han burde ha gått bort til panelet på veggen for å sjekke alarmen, ble han hos bryllupsplanleggeren, holdt henne under oppsikt – delvis, måtte han vedgå, fordi baken hennes var herlig under det trange skjørtet, og viste at hun hadde kurver på de rette stedene. Han likte stemmen hennes også. Aksenten var ikke slepende sørstatsamerikansk, men den hadde et snev av mørk sirup, søt og seig med et hint av noe mørkt og dystert der hun hevet og senket stemmeleiet. Svært inntagende.

Samtidig forundret hun ham. Han var vant til at kvinner viste at de var tiltrukket av ham. Han var ikke så arrogant at han trodde alle var det, men han trente, gikk i skreddersydde klær og var søkkrik. Alt dette var noe som appellerte til det motsatte kjønn. Hun rødmet og kastet nervøse blikk på ham, fiklet med håret, åpenbart betatt av ham, men prøvde å skjule det.

Hun bar ikke ring, men kanskje hun var sammen med en eller annen. Hvis ikke, tydet sjenansen på at hun foretrakk lange forhold. Hun lå ikke med menn for moro skyld, antok han, og det var synd, for det var en egenskap han så etter hos en kvinne.

Roman hadde lært seg å holde følelsene i sjakk, men skuffelsen senket seg over ham. Han var tiltrukket av henne, men det var åpenbart at det ikke ble noe ut av det. Det var synd.

Melodie hadde lagt merke til at han så på klokken, og smilte tørt. «Kanskje jeg ikke burde latt turtelduene være for seg selv. De er ganske sent ute, ikke sant?»

«Det ligner ikke Ingrid», sa han. I så fall hadde hun ikke vært hans personlige assistent. Han var ikke noen tyrann, men han ville ikke ha noe slinger i valsen.

Samtidig var han helt fornøyd med å ha Melodie for seg selv litt til.

«Kanskje du kan vise meg hvor hun skal kle seg om?» foreslo hun og viste ham telefonen. «Jeg vil se etter steder å ta bilder. Brudens forberedelser og prosesjonen til brudgommen er alltid en viktig del av dokumentasjonen av dagen.»

«Er det?» Han klarte ikke å skjule forakten. Han hadde levd fra hånd til munn lenge nok til ikke å skjønne vitsen med ekstravagante seremonier. Om han betalte for toppkvalitet nå som han hadde råd til det? Absolutt. Men uansett hvor stor pris han satte på Ingrid, var det kun av forretningsmessige årsaker at han stilte som vert for denne forestillingen.

«Tipper du ikke er særlig romantisk», sa Melodie som om hun hadde lest tankene hans. «Eller skulle du bare ønske du slapp å få privatlivet invadert?»

Begge deler, tilsto han taust, og innså at han burde tenke over hvor mye han skulle si til denne kvinnen. Hun var svært slu.

Eller svært opptatt av ham, og det var enda mer skremmende.

«Jeg er en svoren realist», svarte han idet han viste henne veien fra kjøkkenet opp en kjøkkentrapp til en frokostsal. «Enn du?» spurte han.

«Håpløs optimist», tilsto hun uten å unnskylde seg. «Dette rommet er fantastisk.»

Det var den andre gangen hun hadde tvunget ham til å vurdere valgene han hadde tatt om innredningen. Han ville ha noe som føltes som et hjem. Det måtte selvsagt også være en god investering som kunne gi en pen gevinst hvis hans verden falt sammen igjen, og han måtte selge det. Det kom aldri til å skje, men Roman var en mann som alltid hadde en plan B og C og D for sikkerhets skyld.

Så selv om han spiste frokost her hver morgen, var han ikke like sjarmert som hun lot til å være av jordfargene og utsikten over sitronlunden mellom veien og fontenen foran huset. Han hadde vært enig med arkitekten om at det var en god idé å la morgensolen slippe inn, det samme var de doble dørene til balkongen mot bassenget og havet, men for alt han la merke til, kunne det ha regnet hver morgen.

«Jeg fikk en gang en lykkekake der det sto at jeg alltid skulle være optimist, for ikke noe annet teller.»

Bemerkningen overrasket ham. Munnen fikk en rykning idet han fordøyde ironien. Han tok seg i det, men kunne ikke dy seg for en fleip. «Alle burde advare mot at du er i ferd med å spise en tørr, smakløs kjeks»

«Au.» Hun agerte brysk. «Hvis det er det du mener om lykkekaker, tør jeg ikke spørre hva du mener om brylluper. Tørre og smakløse?» spurte hun med et glimt i øyet.

Hun flørtet definitivt med ham.

På tide å gjøre det klart at hvis hun fortsatte på det sporet, måtte hun belage seg på et kortvarig eventyr, og ikke et varig forhold.

«Vielsen slår meg som et noe overdrevet dekke for et papir som lover noe om fremtiden, men som ikke har noe å si for hva som vil skje.»

Skuldrene hennes sank. «Det ville vært poetisk om det ikke var så deprimerende», sa hun. «Bryllup er like mye en feiring av den lykken man har funnet til nå, som et løfte om å leve lykkelig i alle sine dager.»

«Lover du det? Høres ut som om du utnytter de lettlurte.»

«At folk som forelsker seg og vil leve sammen, er idioter? Tvert imot – de har ikke gitt opp håpet», sa hun og lot som hun var snurt.

«Om hva?» svarte han og nøt i hemmelighet denne lille disputten.

«Om hva de nå ønsker. Hvor langt ville du ha nådd med selskapet hvis du ikke hadde hatt drømmer utover det strengt realistiske? Hvis du bare siktet lavt?» Hun ga ham et lurt smil idet hun smatt forbi ham og inn i den private stuen hans, møtte blikket hans som om hun var sikker på at hun hadde ham. «Skjønner du? Som optimist tror jeg at jeg kan omvende deg.»

«Jeg er ikke så lett å manipulere», sa han, sikker på at han hadde et overtak. «Men prøv deg gjerne», la han til.

«Greit – å!» Stuen var i det hjørnet av huset som vendte mot vannet. Flere doble dører ut til balkonger på siden og foran. Resten av området var åpenbart hovedsoveværelset.

Melodie hadde vært så opptatt av å være lur at hun ikke hadde visst hvor hun gikk. Hun rødmet. «Jeg visste ikke …» Hvorfor hadde han ikke stanset henne?

«Det er et gjesteværelse Ingrid kan skifte i», sa han tørt.

Hun skulle gjerne ha gått dit, men føttene var limt fast i teppet idet hun studerte det luksuriøse rommet i diverse nyanser av blått. Sengen var latterlig diger og bak dem var det svære speil som speilet utsikten. Veggen ut til balkongen besto av glassdører som var foldet så mange ganger at de endte i hjørnene. Skillet mellom inne og ute var borte.

Det hang tynne gardiner fra hjørnene i sengen, trolig for å gi den – de, flertall? – litt privatliv hvis de sov med dørene åpne.

Med den tanken ble Melodie brått oppmerksom på at hun var en kvinne og Roman en mann. Han var høy og kraftig, og sengen hadde god plass til både ham og den han tok med seg. Hun svelget og prøvde å ikke avsløre hva hun tenkte, selv om heten som gikk gjennom henne, fikk henne til å rødme.

Hun ante ikke om han var tiltrukket av henne eller bare moret seg på hennes bekostning.

«Å, det er nydelig», sa hun, lot utsikten lokke henne ut på balkongen og vekk fra soveværelset hans. Hun satte fra seg håndvesken og brukte begge hendene på telefonen for å ta et bilde. Den svake skjelvingen ble verre da Roman stilte seg ved siden av henne.

«Hvordan kjenner du Ingrid?» spurte han.

Melodie ble satt ut av duften av etterbarberingsvann og gikk langs balkongen, prøvde å late som hun beundret den turkise strimen av vann langs den hvite stranden. En liten bris som rufset i genseren og håret, kjølte henne ikke ned. Den var som et litt skremmende kjærtegn. Eggende.

«Mødrene våre gikk på skole sammen i Virginia.» Melodie prøvde å kjøle seg på smijernsrekkverket, og fant bare varme, men hun lot det harde metallet trekke henne ned på bakken. «Moren min døde nylig, og Evelyn var i begravelsen. Det var dårlig timing, når Ingrid nettopp var forlovet.»

Melodies far hadde selvsagt vært viktig for at hun fikk denne jobben, men det var ikke noe hun aktet å kringkaste. Etter å ha insistert på at Evelyn skulle si litt om Melodies mor – en anmodning som hadde overrasket henne siden hun ikke hadde snakket med den gamle venninnen sin på årevis – hadde Garner forlangt at Melodie snakket med henne. I ettertid hadde Melodie skjønt at Garner brukte Romans personlige assistent til å fiske etter opplysninger om ham, men hun visste ikke hvorfor. Hun hadde vært opptatt av Evelyn i et par uker etter begravelsen og holdt det for seg selv. Faren og broren visste ikke engang at hun var her. Pokker, de visste ikke at hun levde. Hun foretrakk det slikt.

«Å hjelpe til med bryllupet fikk tankene vekk fra det andre», sa hun med et forsiktig smil. «Bryllup er en festlig anledning. Mye bedre enn begravelser.»

Han tidde et øyeblikk før han spurte: «Mener du at begravelsen var så imponerende at det fikk denne kvinnen til å be deg arrangere datterens bryllup?»

Melodie lo, selv om temaet fremdeles var litt sårt.

«Ikke akkurat. Det var svære greier», sa hun og prøvde å skjule forakten. Moren hadde ønsket noe lite og privat. Faren ville ha offentlige bilder. Melodie ville ha asken etter moren. Hun hadde gjort det hun måtte og urnen var nå hos henne, der hun oppbevarte den til hun kunne oppfylle morens siste ønske, å få asken spredd i Paris. «Men det var hyggelig av Evelyn å foreslå at jeg skapte en karriere av dette …»

Ups. Hun hadde ikke ment å si det. Hun kastet et blikk på Roman som hevet øyenbrynene ved den detaljen.

«Men det betyr ikke at jeg ikke er kvalifisert», la hun raskt til. Dette skulle ikke bli noe amatøropplegg. Melodie skulle takke Evelyn for tilliten ved å sørge for at hver minste detalj ved datterens bryllup var perfekt og smakfull. «Jeg har gjort mye av dette, men aldri tenkt på det som en karrieremulighet. Da hun fortalte hva hun drev med, tok jeg kontakt, og vi ble enige.»

«Så du har nettopp startet opp. Det må kreve en del investeringer», sa han. «Fly hit for å se på lokalene. Sånne ting.»

«Litt», svarte hun passe vagt. Det ville ikke vekke tillit hvis hun klagde over pengenød. Men det lille forsikringsbeløpet hun hadde fått på morens vegne var knapt nok til å dekke sykehusregningen. Det hadde vært rent overmot å late som hun hadde råd til en helg i Frankrike, men Melodie ville sette den på regningen til Ingrid og Huxley.

«Kontoret», gjettet hun idet hun gikk bortover balkongen og stoppet foran to åpne dører. I rommet var det et helt ryddig skrivebord omgitt av store skjermer hun tidligere bare trodde fantes i sci-fi-filmer. «Du må låse dette rommet under bryllupet.»

En dør førte til soveværelset hans. Den motstående veggen var fullstendig dekket av store flatskjermer. Selskapets logo lyste opp på en av dem.

Melodie gikk inn rommet, trukket av det enkle, men samtidig komplekse interiøret. Det lød et pip, og Roman trykket tommelen mot en sensor.

«Du er litt av en hemmelig agent, ikke sant?» ertet hun.

«Jeg ser meg helst som mannen som stanser dem», svarte han tørt.

Hun svelget et smil og sa: «Dette er supert for et bilde, med vannet i bakgrunnen. Kan du ta plassen til Ingrid?»

«Neppe», sa han. Så vendte han situasjonen elegant. «Du er penere som brud. Jeg tar bildet.» Han grep etter telefonen hennes.

Hun nølte, langt mer komfortabel bak kamera enn foran. Hun hadde alltid vært det, men hun ville ikke risikere noe når et så stort oppdrag sto på spill.

«Som du vil», sa hun med tilgjort sinnsro, åpnet kamera-appen og gikk ut igjen. «Vi tar en serie bilder fra når brudens far henter henne på rommet, og hele veien ned trappen. Jeg hadde tenkt hun skulle gå ned trappene inne, men disse er bedre. Gjestene ser henne komme, og alt dette smijernet er kjempelekkert. Så tar vi noen fra trappen inne etter vielsen.» Hun tenkte høyt idet hun gikk bort til rekkverket og snudde seg mot ham.

Han fiklet med telefonen og sa: «Klar.»

Etter noen klikk hevet han blikket. «Smil. Du skal gifte deg.»

Melodie ble tatt på sengen og lo, så grep hun en innbilt bukett og mobiliserte sin største glede, som om drømmemannen ventet på henne.

På tross av at hun var blitt nådeløst mobbet og en selvpåført katastrofe hadde holdt henne fra å date til langt opp i voksen alder, hadde hun snakket sant om at hun var romantisk. Hun likte å tro at det fantes en helt for henne. Hun trengte å tro det, eller så ble hun like deprimert som moren hadde vært.

Morens sykdom hadde hindret Melodie fra å lete etter ham, men nå, tross sorgen, var hun åpen for muligheter. Villig til å ta en sjanse. Et øyeblikk hadde hun tillatt seg å se for seg Roman som mannen for henne.

Romans intense konsentrasjon gikk fra telefonen, og han naglet henne med blikket.

«Hva er i veien?» spurte hun. Varmen steg fra brystet til strupen.

«Ingenting.»

Hun slikket seg om munnen og gikk mot utendørstrappen i et forsøk på å unnslippe, men nå som tanken hadde festet seg, kunne hun ikke la være å lure på hvordan det var å bo sammen med denne ufattelig flotte mannen.

Vanskelig, tenkte hun. Men den rette kvinnen kunne kanskje myke ham opp.

Trappen endte ved siden av bassenget. Hun stanset på toppen og viftet bak seg.

«Hun kommer til å ha et slep som kan flagre over her.» Hun snudde seg idet hun veivet det tenkte slepet av silke og blonder. Hun så seg over skulderen på ham som om dette var en dårlig idé. Hun var for langt inne i drømmen, ubeskyttet og sårbar. Hun hadde slumpet til å la ham lese tankene sine. Hele kroppen ble lammet av en slags frydefull panikk, som om han hadde sett henne naken, men hun var verken redd eller skamfull. Hun var en nymfe fanget av en gud.

Han ble stående bom stille.

Telefonen så liten ut i hånden hans, klikket, men ble glemt da han så forbi den og rett på henne, blikket dvelte ved skuldrene og hoften og baken og beina. Begrepet råkjekk slo henne, og hun skjønte det for første gang i sitt liv. Roman var så flott at det slo luften ut av henne.

Han skremte henne, men hun ville at han skulle komme etter henne. Det var helt ulogisk, men det var det som skremte henne. Ikke ham i seg selv, men hvordan hun reagerte på ham.

Han så på klokken. «Ingrid blir forsinket», sa han. «Hun tror hun har forstuet ankelen. Hun er hos legen og ber om utsettelse.»

*

Han kunne ha bedt Melodie på lunsj, men gjorde det ikke. Han fikk sjåføren til å kjøre henne til hotellet. Han måtte tenke over hvordan han reagerte på henne før han prøvde seg.

Voldsomt var svaret. Fotograferingen var bare en unnskyldning for å studere henne, og han hadde ikke sett en eneste ting han ikke likte. Og selv om han for lengst var for moden til å bli tent på bilder av kvinner, med eller uten klær, hadde han av en eller annen grunn blitt trollbundet. Det var absolutt seksuell tiltrekning mellom dem. Hun var fengslende.

Hvorfor?

Han ristet av seg forvirringen og presset tommelen mot sensoren på kontoret og åpnet sikkerhetsrapporten han hadde ignorert.

Han bannet høylytt da han så innholdet.

Ekspertene hadde rett i at han var et geni på sikkerhet, om enn litt sent ute denne gangen. Alle detaljene som portvakten og han selv hadde oversett, var fanget opp av kameraer, rensket av dataprogrammet hans og matchet mot bilder på nett. Og så fikk han en advarsel om et angrep som var enda verre enn det han var blitt utsatt for for mange år siden.

Det dukket opp en håndfull treff. Magen vrengte seg da han bladde seg gjennom dem.

Navnelikheten kunne være en tilfeldighet. Melodie hadde sagt til vakten at hun het Parnell, og det var blitt koblet til Parnell-Gautier. For tjuefem år siden hadde en modell ved navn Patience Parnell endret navn til Parnell-Gautier da hun giftet seg.

Han byttet til et bilde i et gammelt motemagasin. Patience så tilbake på ham, ung og attraktiv, og med Melodies store øyne og munn. Og hun holdt en baby som het Charmaine. Ikke Melodie, men datoen tilsa at babyen var i tjueårsalderen i dag, akkurat alderen til Melodie.

Roman hadde truffet Patience én gang, svært flyktig. Men han hadde aldri ansett henne som en reell trussel siden hun hadde gått gjennom en slags legebehandling for mange år siden.

Roman hadde alltid trodd at krigen hans var mot Anton Gautier og Antons far, Garner Gautier. Bortsett fra ett nylig bilde, hadde ikke datteren blitt knyttet til noen av mennene siden hun var liten.

Han studerte en to måneder gammel artikkel. Melodies profil fra da hun kom i taxi i dag var blitt sammenlignet med profilen i nyhetssaken der en kvinne, i svart hatt med slør, sto ved siden av faren, senatoren som sto lut over en kiste. Bak dem sto Anton. Bildeteksten opplyste at Patience Parnell-Gautier etterlot seg en kjærlig ektemann, stesønn og datter, Charmaine M. Parnell-Gautier.

Så utspekulert, og typisk Gautier å sende sitt andre barn til Roman. Til å bruke moren til hans personlige assistent for å infiltrere huset hans.

Han slo fra seg enhver tanke på at Ingrid var med på det. Hun hadde vist seg lojal i årevis. Og det hadde vært hans idé å ha bryllupet her, ikke hennes. Sosieteten var liten og tett. Hun hadde forbindelser han ikke hadde. Han hadde ikke brydd seg om å bli akseptert i de kretsene hadde det ikke vært for at det var der Gautier hadde et overtak på ham. Han hadde tilbudt huset for å jevne ut oddsen.

Det han ikke skjønte, var hvordan Melodie hadde fjetret ham så til de grader at han ignorerte alarmen i stedet for å sjekke den og sende henne på dør. Han var ikke så usivilisert at han ville ha kastet henne ut slik han var blitt fysisk lempet ut av valgkampkontoret til faren hennes for tolv år siden. Banket opp så han nesten ikke kunne gå. Anton hadde vært kjeltringen, men Garner hadde makt til å legge skylden på Roman. Han hadde makt til å knuse Roman, og den brukte han.

Minnet fylte ham med raseri. Han ville ikke la en Gautier lure ham igjen.

Selv om han vanligvis stengte alt som minnet om følelser inne, kjente han den søte smaken av hevn på tungen. Han hadde lengtet etter å ta igjen i årevis, tatt tiden til hjelp, han ville ramme Gautier Enterprises der det gjorde mest vondt: økonomisk.

I årevis hadde de to selskapene vært i knivskarp konkurranse, og begge videreutviklet den samme programvaren som han, Roman, opprinnelig hadde lagd, og som Anton hadde lovet at faren ville støtte. I stedet hadde mennene stjålet produktet, gjorde det ferdig, og tjente penger på det mens Roman måtte slite i fem år til med å gjenoppbygge alt han hadde tapt og kom endelig på markedet så langt etter dem at han var redd han aldri skulle ta dem igjen.

Endelig, i fjor, begynte han å nærme seg. Det var ikke nok. Ikke for ham. Han hadde satset alt på å utvikle ny programvare. Og det hadde lønt seg. Selskaper droppet den utdaterte piratkopien til Gautier og sto i kø for å kjøpe Romans nye, og mye bedre, produkt.

Det måtte synes på Gautiers bunnlinje nå. Det var derfor de sendte en agent for å stjele det de ville ha, og ta tilbake markedsledelsen.

Ikke faen.

Roman skulle ikke bare vinne denne gangen. Han skulle sende Gautier et budskap de aldri ville glemme. Han skulle knuse dem, og begynne med å knuse utsendingen deres uten nåde.

Den første innskytelsen var å få Ingrid til å gi Melodie sparken, men han tvang seg til å holde hodet kaldt. Gautier hadde latt Roman tro han var på vei til å lykkes, helt til de sa at hans tjenester i softwareutviklingen ikke lenger var ønsket, og stjal hans billett til et bedre liv.

Derfor skulle han sørge for å ha en annen bryllupsplanlegger i bakhånd så det ikke gikk ut over Ingrid. Melodie ville miste kontrakten og enhver sjanse til å lykkes i den bransjen. Hyggelig av henne å gjøre oppmerksom på at firmaet var nyetablert, tenkte han. Han trodde ikke et øyeblikk på at hun mente alvor med firmaet, men som i enhver gjennomtenkt svindel, hadde Gautier brukt penger for å få det til å virke ekte. Han var glad for å snyte dem for investeringer.

Flere undersøkelser viste at Melodie bodde alene. Overraskende beskjedent, la han merke til. Det hadde han også gjort, den gang, men han hadde likevel mistet hjemmet og alt han eide. Han visste at hans hevn ikke ville ha like ødeleggende effekt. Melodie løp bare rett hjem til pappa, men det var det rette budskapet, så han satte i gang prosessen med å få henne kastet ut.

Siste hånd på verket ville være det enkle, glassklare budskapet om at de hadde mislyktes. Den aller søteste hevnen.

*

Melodie hadde åpenbart begått nybegynnertabben med å sette telefonen til lading uten å sjekke om kontakten sto ordentlig i. Da hun åpnet den, med en fot ute av døren for å møte Ingrid og Huxley og dra til Roman, så hun at den i tillegg til ikke å være ladet opp, hadde mistet de fire prosentene batterikapasitet den hadde hatt. Steindød.

Hun skulle legge den i safen sammen med passet, og endte opp med å legge hele håndvesken inn. Hun tok med et kredittkort for sikkerhets skyld, men det skulle bare være en rask lunsj i et privat hjem. Hun trengte ikke veske.

Jo da, hun var stresset og kunne ikke ta en fornuftig beslutning om det så sto om livet. Hun var ikke bare nervøs, men spent. Kvelden før med Ingrid og Huxley måtte hun holde seg til å snakke om hvor perfekt Romans hus var for bryllupet. Hun hadde verket etter å pumpe kunden for flere opplysninger om Roman, men hun hadde klart å vente til hun la seg og snoket på nett. Så hadde hun ligget våken og drømt om ham – skapte scener i hodet som hun aldri hadde deltatt i, men ville gjøre med ham.

Litt senere, etter å ha møtt Ingrid og Huxley på veien, holdt Melodie nesten på å danse på stedet da Roman åpnet døren for dem.

«Unnskyld», sa Ingrid da de gikk inn. «Jeg gled i badekaret og trodde ikke det var så ille, men da vi skulle hit i går, så den sånn ut.» Hun pekte på den hovne ankelen.

«Hun ville gjøre seg ferdig her før vi dro til legevakten, men hun kjempet mot tårene i bilen», sa Huxley. «Det gikk jo ikke.»

«Selvfølgelig ikke», sa Roman. «Godt det bare er en forstuvning, så det ikke går ut over sekretærjobben når ferien er over.»

Ingrid fniste. «Han tøyser», sa hun til Melodie over skulderen. «Kontoret er papirløst og vi gjør nesten alt med tale til tekst.»

Melodie smilte, skulle ønske at Ingrid og Huxley ikke var presset inntil hverandre som to bobler som skulle bli til én. Hun trengte dem virkelig for å demme opp for all den aggressive mannlige energien som strømmet mot henne. Det virket som om Roman hadde blitt ti ganger mer maskulin over natten, og alt var rettet mot henne.

«Flotte bilder, forresten. Du har et skjult talent», sa Ingrid til sjefen og trakk heldigvis oppmerksomheten bort et øyeblikk.

Han sa: «Kameraet elsker henne», og satte blikket på Melodie som om han lette etter noe.

Huxley lurte på hva de snakket om, og Melodie angret straks på at hun hadde vist Ingrid bildene. Hun hadde prøvd å forklare potensialet for brudebilder, men måtte avfeie Ingrids iver med et bryskt «Jeg overdrev.»

Det siste, der hun hadde sett tilbake på Roman, var verst. Hennes slanke skikkelse mot husets vestfløy var elegant feminin, men uttrykket hadde vært en sensuell invitt. Hun hadde ikke ment å være så … avslørende.

Det var derfor hun hatet å bli fotografert. For mye av henne ble synlig.

«Hvorfor ikke gå ut og ta noen bilder selv?» foreslo hun og håpet på å distrahere alle sammen.

*

Da de satt ved svømmebassenget og spiste lunsj, fortsatte Roman å studere Melodie, så an tiden, selvsikker, men likevel på vakt. Hun var en forunderlig farlig kvinne under den uskyldige fasaden.

Han hadde ment hun var pen i går, og det hadde tydeligvis blendet ham. I dag, etter å ha sett den uhemmede skjønnheten på bildene av henne, så han glimt av noe ufattelig tiltrekkende der hun smilte og småpratet med Ingrid og Huxley.

Sannheten var at han slet med å huske hvorfor han ikke skulle bli trukket til henne. Han sa til seg selv at han ga henne nok tau til å henge seg i, men innerst inne lurte han på om han utsatte iverksettelsen av planen så han kunne bruke litt mer tid på å beundre henne.

Det var sykt og galt. Hun var fienden. Likevel ble han fengslet av det blikket hun ga ham. Hun snakket praktisk talt inni hodet hans idet hun kastet et sørgmodig blikk på paret, som hadde tatt en pause fra maten for å gni nesene mot hverandre. Skjønner du? Det stanser aldri.

Det var et merkelig øyeblikk da de var på bølgelengde. Han fikk lyst til å le av den lille private spøken, og glimtet i øynene hennes og smilet oppmuntret ham.

Hva faen? Hvordan kunne han tenke på noe annet enn at hun var her for å begå en forbrytelse mot ham?

«Nå som du har sett stedet, skal jeg si til personalet at det er avgjort?» spurte han Ingrid, og trakk dem tilbake til det det handlet om. Prøvde å få hodet på plass.

«Ja takk», sa Ingrid og ga ham et takknemlig blikk. «Og vi kan ikke få takket deg nok. Jeg er fremdeles helt satt ut av at du er så sjenerøs. Dette er eremittborgen hans», sa hun spøkefullt til Melodie. «Ingen blir invitert hit.»

Roman tok bemerkningen med et tørt smil, men merket Melodies nysgjerrighet. Han ignorerte kriblingen blikket hennes skapte, og avskrev forventningen som et forvarsel om en trussel han måtte avverge.

«Vi trenger alle et sted der vi kan jobbe i fred», sa han, delvis for å pirre henne – din tur, sa han – men huset var mer enn et fristed. Det var et bevis på at han hadde nådd målet, og bryllupet ville understreke det.

«Det hjelper å ha et sentralt sted for familiene, siden de kommer langveisfra», fortsatte Huxley. «Det setter vi pris på.»

Roman smilte vagt igjen, skjulte at han var veldig klar over at Huxleys far var britisk ambassadør i Midtøsten, og resten av slekten var britisk adel. Ingrid kom fra gamle rike amerikanske familier, inkludert en tante som var gift med en tysk representant i EUs ministerråd. Ingrids forlover var datteren til en sveitsisk bankier. Selskapet var en hvem er hvem i internasjonal elite.

Og verten var sønn av en prostituert i New York.

Han måtte minne seg selv på at dette var hans inntreden i det gode selskap. Han skulle ønske han var mer entusiastisk, men han var mer opptatt av katt og mus-leken han lekte med Melodie.

«Hvordan begynte du med sikkerhetsprogramvare?» spurte Melodie.

Han lot seg ikke lure av interessen hennes. Det slo ham at hun kanskje ikke var her for å stjele, men for å sabotere. Familien hennes hadde truet med å bruke bakgrunnen hans til å sette ham i vanry. De holdt seg ikke for gode til å prøve seg igjen. Kanskje hun skulle ødelegge bryllupet, og frata ham sjansen til å komme inn i varmen hos de innflytelsesrike her i verden.

Han besvarte det dødelige spørsmålet direkte, nøytraliserte enhver bombe hun kunne smelle av ved å komme ham i forkjøpet.

«Da jeg var fjorten, ble jeg arrestert for å hacke en bankserver.»

«Er det sant, Roman?» sa Ingrid fascinert. «Det ante jeg ikke», sa hun storøyd av fryd over skandalen. «Du lokker frem opplysninger om ham som jeg aldri har fått, Mel!»

Melodies latterlig lange øyenvipper slo ned av glede, og avslørte at hun likte tanken på å ha makt over ham.

Roman ergret seg over sannheten i Ingrids bemerkning – Melodie var grunnen til at han trosset vanen og snakket om fortiden sin – og avsluttet historien. Hvis den gikk videre, skulle han sørge for at den ble gjengitt så nær sannheten som mulig, og ikke forvrengt for å tilintetgjøre ham slik Melodies far hadde truet med.

«Da jeg skjønte at jeg kunne lure voksne, gikk det sport i å se hvor langt jeg kunne gå», sa han oppriktig. «Sikkerhetseksperten som avslørte meg, en tøff ekssoldat som het Charles, var imponert, særlig siden jeg var selvlært. Straks jeg slapp ut av ungdomsfengselet, satte han meg på lønningslisten. Lærte meg å bruke talentet til det gode i stedet for det onde.»

Melodie virket oppriktig forundret.

«Hadde du ikke ventet et ærlig svar?» spurte han.

«Det er ikke det. Jeg har aldri møtt noen med naturtalent for programmering.» Det gikk en skygge over øynene hennes, noe han så vidt oppfattet, men den gjenspeilte seg i tonefallet da hun sa: «Jeg trodde sånt bare var en myte.»

Han var sikker på at hun snakket om broren sin, men smilet var ikke listig. Hun prøvde ikke å lure ham eller smiske. Nei, det var mer en ettertanke eller kanskje rådvillhet. Om Anton virkelig var så dyktig som han alltid hadde hevdet?

Neppe.

Like raskt som Roman dannet seg et inntrykk av henne, endret hun uttrykk, og han så en helt annen kvinne, en som virket åpen og engasjert, alle bekymringer glemt til fordel for en trivelig samtale.

«Jeg har ikke peiling på data. Jeg måtte få hjelp med å sette opp e-post på nettbrettet.»

Og der kom påstanden om at hun var harmløs, den Roman hadde ventet på siden han fant ut hvem hun var.

Samtalen gikk videre til kontakter og bryllupet. Iskaffe overtok for hvitvinen de hadde drukket til maten. Huxley sa noe om havnen og tok med seg Ingrid for å se på den.

Melodie ble ikke med, lente seg i stedet frem og tok av seg genseren, og avslørte en matchende singlet som la seg kjærlig om brystene idet hun vred seg for å legge genseren over stolryggen.

«Jeg hadde ikke ventet at det var så varmt. Hjemme er det høst. Rått og kaldt.» Hun rettet seg opp i ryggen, og, som om hun følte kulden over Atlanteren, knoppet brystvortene seg mot den lysegule singleten.

Han fikk en typisk mannlig fantasi om å se de brystene bare. Han så for seg de rosa knoppene som kirsebær på iskrem. Han var ikke spesielt opptatt av bryster, men tanken på å slikke og kysse dem, jobbe seg opp til de fristende tuppene, var så håndgripelig at han måtte skreve for å gjøre plass til den svulmende fornemmelsen i skrittet.

Samtidig gikk det opp for ham at samtalen var gått i stå. Hun var veldig taus.

Han hevet blikket og innså at hun hadde tatt ham i å stirre. Det var som å få et voldsomt støt, mye sterkere enn en statisk ladning. Det var et støt som fikk brystet til å stramme seg, hjertet til å hoppe over et slag og magen til å krølle seg.

Det blå blikket holdt hans, uutgrunnelig og ikke det minste fornærmet. Hun virket tvert imot pirret. Han hadde sett det i strammingen i brystvortene og blandingen av opphisselse og ubesluttsomhet gjorde henne storøyd. Øyenvippene blafret, øynene var blanke, og tungespissen fuktet leppene.

Trykket mellom lårene ble mer krevende. Han lurte på om han hadde opplevd et mer sanselig øyeblikk.

Hun svelget og rykket blikket fra hans som om det var en fysisk anstrengelse.

Han irettesatte seg selv mentalt for å la henne se at han var interessert, mektig irritert over hvor lett hun hadde påvirket ham. Det var på tide å la øksen falle.

«Kommer han ofte på kontoret?» spurte hun og så rastløst utover vannet. «Er du vant til oppvisningen deres?»

«Hvem?» knurret han nærmest, og så husket han at det var to andre her. Ingrid og Huxley. De leide og skumpet inn i hverandre der de sjanglet beruset av kjærlighet langs stranden.

Roman oppførte seg nesten like beruset, glemte at de var der, hadde en glødende drøm om å erobre en kvinne som var livsfarlig. Han prøvde å riste av seg den sterkeste seksuelle tiltrekningen han noensinne hadde hatt til en kvinne, og lurte nesten på om hun hadde gitt ham noe.

«Han kanskje, men ikke jeg», svarte han og tvang seg til å følge med på samtalen. «Hele poenget med teknologi er å benytte seg av den.» Han kastet et blikk på kontoret, agnet kroken på nytt. «Jeg bruker mye nett og telefon.»

«Og Ingrid er avataren din i New York?» gjettet hun.

Det overrasket ham. Han lo nesten, men tok seg i det, skremt av hvor lett hun avvæpnet ham. Han så på henne. «Kanskje det. Jeg har ikke tenkt på det på den måten.»

«Jeg har bestandig ment at det er best å jobbe hjemmefra», sa hun og hvilte haken i hånden. «Men nå som jeg gjør det, oppdager jeg at jeg blir arbeidsnarkoman av det, slapper aldri av. Skal bare gjøre én ting til, og så går enda to timer.»

«Så du bor alene», sa han og tok opp det han trodde hun ville at han skulle analysere seg frem til. Det burde ikke glede ham å høre at hun var singel. Hun var ikke noe for ham, i hvert fall ikke en kvinne å gå til sengs med. Ikke under disse omstendighetene. Kanskje libidoen hans syntes hun var lekker. Den vage duften av sitrus og rose var forførende, men uansett hvor mye han hatet familien hennes og ville ha hevn, ville han ikke synke så lavt som til hevnsex. Han skulle ikke røre henne.

Men hun kunne gjerne by seg frem. Det ville være en herlig vri å avvise henne. Han lurte på om hun ville drive spillet så langt, og fant ut at han skulle gjøre det lett for henne å ydmyke seg selv.

Det gikk et støt av forventning gjennom ham.

Dette var et sjakkparti, ikke en flørt, minnet han seg selv på.

«Ja», svarte hun og fiklet med perlekjedet på halsen der han syntes han så pulsen hennes øke. Hun vendte blikket mot huset. Han mistenkte at hun prøvde å huske om hun hadde sett spor etter en elskerinne der inne. Det hadde hun ikke. Han slapp ingen inn i sin private sone.

«Jeg også», sa han.

Melodie rødmet enda dypere idet hun kastet et blikk på ham, prøvde kanskje å finne ut om svaret var et tegn på tiltrekning.

Det var ingen vits i å late som ingenting. Hun hadde allerede tatt ham i å være kåt, så han lot henne skjønne at, ja, det var noe ved henne som han likte. Han forsto ikke hvorfor, siden han foraktet henne så inderlig, men han likte at hun var så forlegen over sin egen reaksjon da hun oppfattet interessen hans. Den var for naturlig til å være tilgjort, og det var vel derfor han ble egget.

Det var et stygt tilfelle av malplassert kjemi. Rasjonelt sett var hun absolutt ikke noe å trakte etter, men kanskje det var faremomentet i situasjonen som fascinerte ham. Han var veldig forsiktig med forhold, men han elsket å bryte ned forsvaret deres, avdekke dype hemmeligheter. Han likte å bevise at han kunne. Det ga ham en enorm tilfredsstillelse.

«Og hjemme er?» spurte han. Han hadde sjekket svaret i går, men han likte å se hvordan hans oppmerksomhet hadde tent henne.

«Virginia», svarte hun, men smilet forsvant. «For tiden. Men jeg vurderer å flytte til New York.»

«Ikke gidd», sa han instinktivt. «Det er en helt grei by, men jeg liker den ikke», sa han. «Nok av dårlige minner derfra», la han til, for å se om hun fikk med seg at det verste av dem involverte familien hennes. Andre var så grusomme at han hadde fortrengt dem.

Hun mumlet: «Det er sånn jeg har det med Virginia.»

Tonefallet gjenspeilte hans følelser, som om hun hadde trukket fra forhenget og gått inn det trange rommet der han lagret sjelen sin. Det var så guffent at han fikk gåsehud, men hun lot ikke til å merke det.

Hun presset frem et smil. «Jeg trenger en ny start. Og nå har du inspirert meg med snakk om hjemmekontor. Si meg hvordan du gjør det. Jeg antar at du reiser mye? Det vil nok jeg også gjøre, når jeg kommer bedre i gang. Hva er fallgruvene, og hva lønner seg?»

Hun klarte å vende samtalen tilbake til firmaet hans på en elegant måte. Han måtte beundre sluheten.

«Det lykkelige paret kommer tilbake», sa han og unnvek spørsmålet ved å rette oppmerksomheten mot Ingrid og Huxley borte ved bassenget.

Ingrid så på ham, og han ante at det var på tide med en rådslagning.

Han reiste seg og holdt stolen for Melodie, og fikk et nytt glimt av brystene, ikke med vilje, men han var en mann og de var rett der.

Duften av henne fylte neseborene, ga ham en fornemmelse av marmor og turkis og solskinn så han aldri skulle glemme det øyeblikket, eller den vevre skikkelsen. Hun hadde et smalt liv og hofter han higet etter å gripe rundt så han kunne presse seg mot henne, innta henne. Han måtte ta seg sammen for ikke å legge en hånd på ryggen hennes på vei til brudeparet ved bassengkanten.

Hva faen var det ved henne?

Hun beveget seg svært grasiøst. Renraset. Ikke en kjøter som han var. Om han ikke hadde foraktet slekten hennes så inderlig, kunne han ha lurt på om han var bra nok for henne.

I stedet var det han som hadde det moralske overtaket, mens hun hadde en slags overlegenhet med grobunn i gamle penger. Kanskje oppførte hun seg ikke overlegent, men hun var blant sine egne. Hun tok det for gitt at hun var godtatt. Han kunne ikke annet enn å beundre den selvsikkerheten.

«Kan gjestene ankre opp her?» spurte Huxley.

«Det er opp til Killian», svarte Melodie og snudde seg mot ham.

«Roman, takk», sa han tørt. «Det er en grunne de må passe seg for», sa han til Huxley og pekte.

Han var klar over hvor nær Melodie var. Han hadde ingen planer om å dulte borti henne, og trakk seg unna for å forhindre akkurat det.

Men så var det Melodie som tok et steg bakover.

Han oppfattet bevegelsen med sidesynet, hørte henne gispe og grep etter henne.

Hun var allerede på vei bakover. Han bommet, prøvde igjen. Fingertuppene deres strøk borti hverandre, men han klarte ikke å fange henne. Hun skar en grimase da hun falt baklengs ut i bassenget. Roman snudde seg vekk fra plasket og så skoen hennes som satt fast i risten.

